Jakob Kübarsepp

Jakob Kübarsepp (sündinud 9. veebruaril 1947 Tallinnas) on eesti tehnikateadlane, Eesti Teaduste Akadeemia liige (alates 2011).

Haridus
Õppis Tallinna 2. Keskkoolis 1954–1965, lõpetas 80. lennu. Aastatel 1965–1970 õppis Tallinna Polütehnilise Instituudi (TPI) mehaanikateaduskonnas peenmehaanikaseadmete erialal, mille lõpetas 1970. aastal mehaanikainsenerina (cum laude). 1975. aastal jätkas ta õpingud Tallinna Tehnikaülikooli metallide tehnoloogia kateedri aspirantuuris ning 1979 kaitses kandidaaditöö „Terassideainega titaankarbiidkermiste tehnoloogia ja omadused“ Moskva Mendelejevi nimelise keemilise peentehnoloogia instituudi juures. 1992 kaitses Jakob Kübarsepp doktoritöö „Terassideainega kermised“ Tallinna Tehnikaülikooli juures.  

Stažeeris Moskva Teraste ja Sulamite Instituudis 1987; Darmstadti Tehnikaülikoolis ja Kieli Kõrgemas Tehnikakoolis 1994; Tampere Tehnikaülikoolis 1996.

Töökäik
Aastatel 1970–1975 töötas Jakob Kübarsepp Eesti NSV Teaduste Akadeemia erikonstrueerimisbüroos (SKB) konstruktori ja juhtivkonstruktorina. Alates 1975. aastast on Jakob Kübarsepa teenistuskäik seotud Tallinna Tehnikaülikooliga, kus ta on töötanud pulbermetallurgia labori noorem- ja vanemteadurina (1975–1985), metallide tehnoloogia kateedri assistendi (1985–1986) ja dotsendina (1986–1992), materjalitehnika instituudi metallide tehnoloogia aseprofessorina (1992–1997). 1997. aastal valiti ta metallide tehnoloogia professoriks. Alates 2021. aastast on ta Tallinna Tehnikaülikooli emeriitprofessor ning vanemteadur. Aastatel 2000–2011 ning 2014–2017 oli Jakob Kübarsepp Tallinna Tehnikaülikooli õppeprorektor. 

Eesti Teaduste Akadeemia liikmeks valiti 2011. aastal materjalitehnika alal. 2015. aastast on ta akadeemia informaatika ja tehnikateaduste osakonna juhataja. On akadeemia hariduskomisjoni (moodustatud 2022) esimees.

Teadustöö põhisuunad
Jakob Kübarsepa teadustöö põhisuunad on seotud pulbermetallurgia ja komposiitmaterjalidega, sh kulumiskindlate keraamilis-metalsed komposiidid ning pulbermaterjalise kulumine ja korrosioon. Tema üks uurimisvaldkond on olnud suunatud tööriistamaterjalidele ning nende rakendamisele metallide survetöötlemisel. Teine oluline uurimisvaldkond on seotud suure eritugevusega kulumiskindlate materjalide tehnoloogiaga. Jakob Kübarsepp olnud aktiivne ka arendustegevuse valdkonnas. Tema initsiatiivil ja osalusel on pidevalt arendatud ja kaasajastatud TTÜ pulbermetallurgia labori infrastruktuuri, mis on võimaldanud arendada nii Eesti-sisest kui ka rahvusvahelist koostööd ettevõtete ja teadusasutustega. 

Ta on avaldanud enam kui 250 teaduspublikatsiooni, sh on ta mitme kõrgkooliõpiku ja sõnaraamatu kaasautor ning autoritunnistuste omanik. Tema juhendamisel on kaitstud üheksa doktori- ja üheksa magistritööd. Omab kaheksat autoritunnistust. On järgmiste kutsetunnistuste omanik: volitatud mehaanikainsener V (1998, 2005, 2015), Euroinsener (2001), insener-pedagoogi kvalifikatsioon ING-PAED IGIP (2001).

Teaduskorralduslik tegevus
European Powder Metallurgy Association (EPMA) liige; Balti Materjaliühingute Assotsiatsiooni liige (ABMS); Eesti Materjalitehnika Ühingu liige (EMÜ); Eesti Teadlaste Liidu liige (ETL); Eesti Inseneride Liidu liige (EIL); PHARE Eesti teaduse ja kõrghariduse reformi materjaliteaduse ja geeni-/biotehnoloogia keskuse nõukogu liige; TTÜ materjaliteaduse alaste doktorikraadide nõukogu liige; mehaanikateaduskonna nõukogu esimees 1994–2000; SA TTÜ Materjalitööstustehnoloogia Siirdekeskus nõukogu liige 1999, nõukogu esimees 2003–2006; TTU nõukogu liige 1994; Rahvusvaheline Füüsikaolümpiaad Eestis IPho2012, juhtkomitee liige 2010–2012; Põhja- ja Baltimaade tehnikaülikoolide võrgustike NORDTEK- BALTECH 2012. aasta teaduskonverentsi ja üldkogu BALTECH poolne koordinaator 2011–2012; Kristjan Jaagu stipendiumite ekspertnõukogu, liige 2011–2017; Eesti Kõrghariduse Kvaliteediagentuur, Hindamisnõukogu esimees 2012–2013; Euroopa tehnikaülikoolide võrgustiku CESAER 2014.aasta teaduskonverentsi "Widening participation" ja üldkogu korralduskomisjoni esimees 2014; TTÜ materjaliteaduse instituudi nõukogu liige 2014–2016; IT Akadeemia programmi juhtkomitee liige 2016–2017; SA Tallinna Tehnika ja teaduskeskus, nõukogu liige 2012–...; Teadusajakirja "Proceedings of the Estonian Academy of Sciences" toimetaja 2014–...; Teadusajakirja "Powder Metallurgy Progress " rahvusvahelise nõunike kogu liige 2015–...; Rahvusvahelise Inseneripedagoogika Ühingu IGIP seirekomitee president 2016–...; Kristjan Jaagu stipendiuminõukogu esimees 2017–...; Eesti Teadusagentuuri hindamisnõukogu liige 2018–2019 ja alates 2019 nõukogu liige.

Ühiskondlik tegevus
1987–1992 TPI/TTÜ ametiühingukomitee aseesimees
1989–1992 Eesti kõrgkoolide Ametiühingute Liidu Universitas üldkogu liige

Tunnustus 
1985 Eesti NSV riiklik preemia teadustulemuste tootmisse juurutamise eest 
2001 Euroopa inseneride koolitaja  "ING-PAED IGIP" tiitel
2005 Eesti Vabariigi teaduspreemia (uurimisgrupi juht)
2005 Tallinna Tehnikaülikooli teenetemedal "Mente et manu"
2006 Valgetähe IV klassi teenetemärk 
2007 Haridus- ja Teadusministeeriumi teenetemärk

Viited

Kirjandus
EE 14. Tallinn 2000
Professorid läbi aegade. Tallinn 2008
Margus Maidla. Akadeemik Jakob Kübarsepp ei hõõrdu ega kulu. – Eesti Teaduste Akadeemia – Eesti kollektiivne aju. Tallinn, 2014, 623–630.

Välislingid
Jakob Kübarsepp TA kodulehel

Eesti tehnikateadlased
Tallinna Reaalkooli vilistlased
Tallinna Tehnikaülikooli vilistlased
Tallinna Tehnikaülikooli professorid
Valgetähe IV klassi teenetemärgi kavalerid
Eesti Teaduste Akadeemia liikmed
Sündinud 1947